ජනාධිපති නීතිඥවරුන් වැඩිදුරටත් පෙන්වා දුන්නේ මෙම කරුණු මත වෙඩි තැබීමක් සිදු කිරීමේ අරමුණින් දුමින්ද සිල්වා මහතා මෙම ස්ථානයට නොපැමිණි බව තහවුරු වන බවයි.ඊට අමතරව ජනාධිපති නීතිඥවරුන් ශ්‍රේෂ්ඨාධිකරණයට පෙන්වා දුන්නේ දුමින්ද සිල්වා මහතාට චෝදනා එල්ල කිරීම සදහා ගිනි අවි සොයාගැනීමක් විමර්ශකයින් ව්‍යාජව නිර්මාණය කර ඇති බවයි.අදාළ ගිනි අවි සොයාගැනීම සදහා උපයෝගී කරගත් සැකකරු ගුවන්තොටුපළේදී බලහත්කාරයෙන් අත්අඩංගුවට ගෙන විමර්ශකයින් ඔහුගෙන් හිස් කොළවලට සටහන් ලබාගෙන ඇති බව එහිදී ජනාධිපති නීතිඥවරුන් පෙන්වා දුන්නා.ජනාධිපති නීතිඥවරුන් මෙහිදී සඳහන් කළේ දුමින්ද සිල්වා මහතා වරදකරු කිරීමේ චේතනාවෙන් නඩු තීන්දුව සකස් කර ඇති බවයි.තීන්දුව සකස් කිරීමේදී නඩු විභාගයේදී ඉදිරිපත් වූ සාක්ෂි සාධාරණ සැකයකින් තොරව ඔප්පුවන්නේදැයි සොයාබැලීමකින් තොරව රජයේ නීතිඥවරුන්ගේ ප්‍රකාශ මත පමණක් පදනම්වී ඇති බව ජනාධිපති නීතිඥවරුන් වැඩිදුරටත් පෙන්වා දුන්නා.ජනාධිපති නීතිඥවරුන් පැවසුවේ සාක්ෂිවල පරස්පරතා හා ඌණතා 62 ක් නඩු විභාගයේදී සලකුණු කළ බවයි.ඒවා සැලකිල්ලට ගෙන එහි වාසිය දුමින්ද සිල්වා මහතාගේ පාර්ශ්වයට ලබාදිය යුතු වුවත් එය නොසලකා හැර ඇති බව ජනාධිපති නීතිඥවරුන් පෙන්වා දුන්නා.මෙම සියලු වාචික දේශන අවසන් වූ පසුගිය 25 වැනිදා අගවිනිසුරු ප්‍රියසාද් ඩෙප් මහතා සදහන් කළේ අගෝස්තු 10 වැනිදා වන විට සියලු පාර්ශ්ව සිය ලිඛිත දේශන ගොණු කළ යුතු බවයි.ඉන් පසුව අභියාචනයේ තීන්දුව ශ්‍රේෂඨාධිකරණය ලබාදීමට නියමිත බව අගවිනිසුරුවරයා සඳහන් කළා.